JY LEES NOU Jani se DIY-blog: Chipped-tegniek
Jani Goussard van Paint & Decor deel haar nuutste projekte met SARIE.com en wys jou stap vir stap hoe om dit sélf te doen. Dié week wys sy jou die tegniek om enige item oud en verweerd en getjip (chipped) te laat voorkom.
Ek is gaande oor dié tegniek op ou deure en kombuiskaste – dit gee karakter aan gewone artikels.
Enige artikel om te verf – ek gebruik 'n vervelige blink fotoraam
Stap 1: Verf jou artikel
Eerstens gaan ons 'n goeie basis skep. Indien jy helder kleure wil gebruik, kies ook een neutrale kleur vir balans. Vir 'n Franse gevoel is 'n mengsel van grys, beige en warm wit perfek. (In Annie Sloan se Chalk Paint™-reeks, bv. Country Grey, Original, Coco, French Linen.)
Indien die artikel se oppervlak baie glad is, skuur dit effens met 100 grint-skuurpapier sodat die verf beter kan vasklou.
Onthou, maak seker dat die artikel skoon is voordat jy begin verf. Verf dan 'n lekker soliede laag van enige Chalk Paint™ deur Annie Sloan – ek gebruik Paris Grey.
Stap 2: Spikkel verf
Sodra die eerste laag verf droog is, begin ons met die kleure speel. Ek gebruik sommer helder kleure sodat ons die kontras goed kan sien op die finale produk. Verf soveel kleure soos jy wil en laat die verf droog word.
Stap 3: Boonste laag
As jy gelukkig is met die hoeveelheid kleure wat op die artikel is en alles goed droog geword het, verf een soliede laag van 'n ánder kleur bo-oor die hele artikel. Dié laag moenie té dik wees nie, anders gaan jy hard moet skuur om die onderste kleure te wys.
Stap 4: Waks
Wag totdat jou laaste laag heeltemal droog is voordat jy die laaste stap van dié tegniek aanpak.
Gebruik 'n rafelvrye (lint-free) lap om Annie Sloan se Soft Clear Wax oral oor die artikel aan te wend. Begin dan onmiddellik nadat die waks aangesmeer is om die boonste laag verf af te "kap" met die skuurpapier. Dit is belangrik dat die wakslaag nog nie droog is nie.
Vou jou skuurpapier een keer en gebruik die hoek om teen die verf te kap. Jy sal sommer sien dat die verf in sulke vlokkies afskiet. Die onderste kleure is nou sigbaar.